**מבוא לתורה שבעל פה**

**היחס בין תורה שבעל פה לתורה שבכתב**

* למדו את המדרש:

**אליהו זוטא (איש שלום) פרשה ב**

פעם אחת הייתי מהלך בדרך ומצאני אדם אחד, ובא אלי בדרך מינות, ויש בו מקרא ואין בו משנה, אמר לי, מקרא ניתן לנו מהר סיני, משנה לא ניתן לנו מהר סיני,
ואמרתי לו, בני, והלא מקרא ומשנה מפי הגבורה נאמרו, ומה בין מקרא למשנה, משלו משל, למה הדבר דומה, למלך בשר ודם שהיה לו שני עבדים, והיה אוהבן אהבה גמורה, ונתן לזה קב חיטין ולזה קב חיטין, לזה אגודה של פשתן ולזה אגודה של פשתן, הפקח שבהן מה עשה, נטל את הפשתן וארגו מפה, ונטל את החיטין ועשאן סולת, ביררה טחנה, ולשה ואפה, וסידרה על גבי השלחן, ופרס עליה מפה, והניחה עד שלא בא המלך, והטפש שבהן לא עשה ולא כלום, לימים בא המלך בתוך ביתו ואמר להן, בניי, הביאו לי מה שנתתי לכם, אחד הוציא את [פת] הסולת על גבי השלחן ומפה פרוסה עליו, ואחד הוציא את החיטין בקופה, ואגודה של פשתן עליהן, אוי לה לאותה בושה, אוי לה לאותה כלימה, הוי אומר איזה מהן חביב, זה שהוציא את השולחן ואת [פת] הסלת עליו,

אמרתי לו, בני, אם אמצאך בתוך משנת חכמים יעשו דבריך בדאין, אמר לו, הין, אבל, אמרתי לו, בני, כשאתה יורד לפני התבה בשבת כמה אתה מתפלל אמר לי, שבע, אמרתי לו, ושאר הימים, [אמר לי], תפילה כולה, כמה בני אדם קורין בתורה בשבת, אמר לי, שבעה, במנחה בשבת, בשיני ובחמישי כמה, אמר לי, שלשה שלשה, ועל שבעת המינים כמה אתה מברך, אמר לי, שתים, ברכה לפניהם וברכה לאחריהם, ועל שאר המינים, ברכה אחת, וברכת המזון, שלש, והטוב ומטיב ארבע, אמרתי לו, בני, וכי יש לנו אילו מהר סיני, והלא אינן אלא מתוך משנת חכמים,

אלא כשנתן הקדוש ברוך הוא תורה לישראל, לא נתנה להן אלא כחיטים להוציא מהן סולת, וכפשתן להוציא ממנו בגד.

* מי הן הדמויות המופיעות במדרש?
* למי נמשלת כל אחת מהדמויות?
* המדרש מספר משל, השוו בין כל פרטי המשל לכל פרטי הנמשל.
* למה המדרש משתמש לדעתכן בשני הדימויים- חיטה ולחם ובפשתן ובגד (מה מוסיף כל אחד מהם)?
* מה יחסו של המשל למי שלומד רק תושב"כ? מדוע לדעתכם?
* איך המדרש מבין את תפקידה של התורה בשעל פה?
* המציאו (וכתבו) משל שמסביר את היחס בין תורה שבכתב לתורה שבעל פה כפי שאתם מבינים אותו.

**מבוא לתורה שבעל פה**

**היחס בין תורה שבעל פה לתורה שבכתב**

**דף מלווה- שולחן השראה**

עיינו במקורות הבאים, ובשולחן ההשראה הנמצא לפניכן.

1. בחרו שני פריטים משולחן ההשראה שבעיניכם מבטאים את רעיונות העולים מן המקורות. הסבירו בהרחבה.
2. בחרו פריט נוסף משולחן ההשראה שמבטא בעיניכם את היחס בין תורה שבכתב ותורה שבעל פה. הסבירו בהרחבה את בחירתכן ואת הקשר בין תורה שבכתב לתורה שבעל פה בעיניכן.
3. **בבלי גיטין, ס ע"ב- רבי יוחנן גדול אמוראי ארץ ישראל במאה השלישית.**

א"ר אלעזר: תורה - רוב בכתב ומיעוט על פה, שנא': אכתוב לו רובי תורתי כמו זר נחשבו;
ור' יוחנן אמר: רוב על פה ומיעוט בכתב, שנא': כי על פי הדברים האלה....
א"ר יוחנן: לא כרת הקדוש ברוך הוא ברית עם ישראל אלא בשביל דברים שבעל פה,
שנאמר: כי על פי הדברים האלה כרתי אתך ברית ואת ישראל.

1. **פירוש המשנה לרמב"ם מסכת סנהדרין פרק י** - **רמב"ם ספרד- מצרים מאה אחת עשרה.**

והיסוד השמיני הוא תורה מן השמים. והוא, שנאמין שכל התורה הזו הנמצאת בידינו היום הזה היא התורה שניתנה למשה, ושהיא כולה מפי הגבורה, כלומר שהגיעה עליו כולה מאת ה' הגעה שקורים אותה על דרך ההשאלה דבור, ואין יודע איכות אותה ההגעה אלא הוא עליו השלום אשר הגיעה אליו, ושהוא במעלת לבלר שקורין לפניו והוא כותב כולה תאריכיה וספוריה ומצותיה, וכך נקרא מחוקק.
ואין הבדל בין ובני חם כוש ומצרים ופוט וכנען, ושם אשתו מהיטבאל בת מטרד, או אנכי ה', ושמע ישראל ה' אלהינו ה' אחד, הכל מפי הגבורה והכל תורת ה' תמימה טהורה קדושה אמת. ולא נעשה מנשה אצלם כופר ופוקר יותר מכל כופר אחר אלא לפי שחשב שיש בתורה תוך וקלפה, ושאלו התאריכים והספורים אין תועלת בהם, ומשה מדעתו אמרם, וזהו ענין אין תורה מן השמים, אמרו שהוא האומר שכל התורה כולה מפי הקדוש ברוך הוא חוץ מפסוק אחד שלא אמרו הקדוש ברוך הוא אלא משה מפי עצמו וזה הוא כי דבר ה' בזה - יתעלה ה' ממה שאומרים הכופרים - אלא כל אות שבה יש בה חכמות ונפלאות למי שהבינו ה', ולא תושג תכלית חכמתה, ארוכה מארץ מדה ורחבה מני ים. ואין לאדם אלא להתפלל כמו דוד משיח אלהי יעקב שהתפלל גל עיני ואביטה נפלאות מתורתיך.
וכן פירושה המקובל גם הוא מפי הגבורה, וזה שאנו עושים היום צורת הסוכה והלולב והשופר והציצית והתפילים וזולתם היא עצמה הצורה שאמר ה' למשה ואמר לנו, והוא רק מוביל שליחות נאמן במה שהביא, והדבור המורה על היסוד הזה השמיני הוא אמרו בזאת תדעון כי ה' שלחני וכו' כי לא מלבי.

1. **ספר העיקרים מאמר ג פרק כג - הרב יוסף אלבו – ספרד מאה 15**

ועל זה הוא שאמרו רבותינו ז"ל לא כרת הקדוש ברוך הוא ברית עם ישראל אלא בשביל תורה שבעל פה, וזה לפי שאין מציאות להבנת התורה שבכתב אלא עם תורה שבעל פה. ועוד לפי שאי אפשר שתהיה תורת השם יתברך שלמה באופן שתספיק בכל הזמנים. לפי שהפרטים המתחדשים תמיד בעניני האנשים, במשפטים והדברים הנפעלים הם רבים מאד משיכללם ספר, על כן נתנו למשה בסיני על פה דרכים כוללים נרמזו בתורה בקצרה, כדי שעל ידם יוציאו החכמים שבכל דור ודור הפרטים המתחדשים.

1. **המהר"ל מפראג – פראג מאה 16**

ועוד יש לך לדעת כי ראוי שתהיה התורה שהיא כתובה דווקא בכתב ולא בעל פה, והתורה שבעל פה  דווקא בעל פה ולא בכתב, כי המצווה בעצמה, כמו מצוות שבת, שלא לעשות מלאכה ביום השבת כי ששת ימים עשה ה' וגו', ועיקר המצווה היא השביתה, כי ישבות האדם ביום השביעי, דבר זה מצווה אלוהית, מורה על עניין שכלי בוודאי.
אבל פירוש המצווה ופרטי המצווה, איך יעשה המקבל המצווה, אין זה מורה על ציור שכלי, כמו עצם המצווה שהוא מורה על ציור שכלי מה שבא עליו עצם המצווה. אבל התורה שבעל פה, שהיא איך יעשה עצם המצווה, אין זה ציור שכלי אלוהי כמו עצם המצווה.

וכן שלא לאכול חמץ ויאכל מצה, בוודאי דבר שהוא עצם המצווה, הוא מורה על ציור אלוהי שכלי. אבל  פרטי המצווה, איך יעשה המצווה המקבל - הוא האדם - ואיך יהיה נזהר מן החמץ, דבר זה אין מורה בעצמו על ציור שכלי אלוהי כמו עצם המצווה.
משל זה: כי הבית השגת מהותו וציור שלו הוא שיעשה דבר שיהיה סוכך ומגין עליו, עד שידור תחתיו,  וזה ציור מה שראוי לדירה. אבל שיהיה גבוה עשרה טפחים, ויהיה לו פתח גבוה עשרה טפחים שראוי שיכנס האדם לשם ויזקיף עצמו לשם - דבר זה הוא בפני עצמו, ואין זה רק מצד המקבל, לא מצד עצם הציור מן הבית, שאין זה הציור רק שיהיה עושה דבר שהוא סוכך עליו.

ולכך ראוי שתהיה התורה שבכתב, שבה נזכרו עצם המצוות בכתב, כי הכתב הוא דבר מצוייר, והוא  שייך אל עצם המצווה אשר יש לה מהות מצוייר, ולפיכך דברים שבכתב אשר יש להם ציור שכלי בעצמם, ראוי שיהיה בכתב. אבל התורה שבעל פה, שהם פירוש המצווה, איך יעשה אותה המקבל, אין לו ציור שכלי, כי אין זה רק איך יעשה המצווה אשר יש לה ציור מושכל.